ปัจจัยความเสี่ยงในการประกอบธุรกิจ

1. ความเสี่ยงจากธุรกิจผลิตและประกอบแผงวงจรอุปกรณ์อิเล็กทรอนิกส์

1.1 ความเสี่ยงจากการพึ่งพิงผู้สั่งผลิตรายใหญ่

เนื่องจากบริษัทมีรายได้จากการผลิตและประกอบแผงวงจรอุปกรณ์อิเล็กทรอนิกส์
ภายใต้ตราสินค้าของลูกค้าคิดเป็นร้อยละ 71 (2552: ร้อยละ 76) ของรายได้รวมปี 2552
ซึ่งเป็นสัดส่วนที่มีนัยสำคัญต่อผลการดำเนินงานโดยรวมของบริษัท
และหากพิจารณารายได้เฉพาะจากบริษัท เวสเทิร์น ดิจิตอล (ประเทศไทย) จำกัด
รายเดียวคิดเป็นร้อยละ 69 (2552: ร้อยละ 75) ของรายได้รวม
ดังนั้นหากลูกค้าเปลี่ยนแปลงยอดสั่งผลิตสินค้าจะทำให้เกิดความผันผวนต่อรายได้รวมของบริษัทค่อนข้างมาก
ประกอบกับตลาดชิ้นส่วนอิเล็กทรอนิกส์เป็นอุตสาหกรรมที่มีการแข่งขันรุนแรงตามความรวดเร็วของเทคโนโลยีที่เปลี่ยนแปลง
โดยส่วนใหญ่ใช้กลยุทธ์การตัดราคา ซึ่งผู้ซื้อส่วนใหญ่เป็นบริษัทข้ามชาติ
หรือมีบริษัทแม่อยู่ในต่างประเทศ
ที่เน้นการลดต้นทุนการผลิตโดยการสรรหาแหล่งผลิตและประกอบแผงวงจรอุปกรณ์อิเล็กทรอนิกส์จากทั่วโลก
(Global Sourcing) เพื่อให้ได้ต้นทุนผลิตที่ต่ำ
คู่แข่งสำคัญจึงประกอบด้วยผู้ผลิตทั้งในประเทศและต่างประเทศ เช่น จีน เวียดนาม เป็นต้น ดังนั้น
อุตสาหกรรมการผลิตและประกอบแผงวงจรอุปกรณ์อิเล็กทรอนิกส์ในประเทศไทยอาจได้รับผลกระทบจากการย้ายฐานการผลิตไปยังแหล่งผลิตที่ราคาถูกกว่าหรือการชะลอการสั่งผลิตของลูกค้าในสายธุรกิจนี้
รวมถึงเสถียรภาพของค่าเงินบาทที่แข็งขึ้นกว่าร้อยละ 10
ก็ส่งผลกระทบต่อการส่งออกในภาพรวมเช่นกันนอกจากนี้ วิกฤตการณ์ทางการเงินในกลุ่มสหภาพยุโรป
ที่ผ่านมาได้ส่งผลกระทบต่อสภาวะเศรษฐกิจโลกและส่งผลกระทบต่ออุตสาหกรรมการผลิตและประกอบแผงวงจรอุปกรณ์อิเล็กทรอนิกส์ด้วยเช่นกัน

อย่างไรก็ตาม บริษัทตระหนักถึงความผันผวนดังกล่าว
จึงกระจายฐานลูกค้าไปยังรายใหม่เพิ่มขึ้นเพื่อลดสัดส่วนการพึ่งพิงลูกค้ารายใหญ่โดยนำเสนอสินค้าใหม่ๆ
ที่มีคุณภาพสูงขึ้นในราคาที่แข่งขันได้
ภายใต้ทีมงานวิจัยและพัฒนาผลิตภัณฑ์ที่แข็งแกร่งเป็นตัวสนับสนุนให้ผลิตภัณฑ์ของบริษัทเป็นที่น่าสนใจและมีสินค้าใหม่ออกสู่ตลาดเสมอ
รวมไปถึงข้อได้เปรียบด้านต้นทุนการผลิต ทำให้ได้ลูกค้ากลุ่มใหม่อย่างต่อเนื่อง
และเน้นการขยายตลาดไปยังงานโครงการกับหน่วยงานภาครัฐ โดยผลิตภัณฑ์ใหม่ที่ออกสู่ตลาดในปี
2553 ได้แก่ FORTH X- TRANS WDM Access Switch, มิเตอร์น้ำแบบไร้สาย,
ตู้สาขาโทรศัพท์รุ่นใหม่ IPX

นอกจากนี้ บริษัทยังกระจายความเสี่ยงไปยังธุรกิจอื่นๆ ได้แก่ ธุรกิจผลิต
จำหน่ายและรับเหมาติดตั้งระบบสัญญาณไฟจราจร ระบบป้ายอิเล็กทรอนิกส์
ธุรกิจจำหน่ายชิ้นส่วนอิเล็กทรอนิกส์ ธุรกิจมิเตอร์ไฟฟ้าระบบอิเล็กทรอนิกส์
และอุปกรณ์รับส่งข้อมูลผ่านดาวเทียมติดยานพาหนะ
ธุรกิจให้บริการเติมเงินออนไลน์และเติมเงินมือถือผ่านเครื่องเติมเงินอัตโนมัติ เป็นต้น ในปี 2554
บริษัทมีโครงการขยายการลงทุนในธุรกิจให้บริการเติมเงินออนไลน์และเติมเงินมือถือผ่านเครื่องเติมเงินอัตโนมัติไปยังต่างประเทศในภูมิภาคเอเซียตะวันออกเฉียงใต้
หลังจากที่ทางบริษัทประสบความสำเร็จในการดำเนินธุรกิจนี้ที่ประเทศฟิลิปปินส์
รวมถึงการพัฒนาตู้ให้สามารถทำธุรกิจประเภทอื่นๆ ได้ อาทิเช่น การขายสินค้า

1.2 ความเสี่ยงจากการล้าสมัยของผลิตภัณฑ์ที่ส่งผลถึงการเปลี่ยนแปลงเทคโนโนลีการผลิต

ผลิตภัณฑ์อิเล็กทรอนิกส์ โดยทั่วไปมักจะมีการเปลี่ยนแปลงรุ่น
รูปแบบและคุณสมบัติการใช้งานที่รวดเร็ว
ทำให้ผู้ผลิตต้องพัฒนาเทคโนโลยีให้ทันต่อการเปลี่ยนแปลงในรูปแบบใหม่เสมอ
ซึ่งหากบริษัทไม่สามารถพัฒนาเทคโนโลยีการผลิตได้ทันตามการเปลี่ยนแปลงดังกล่าว
อาจทำให้บริษัทเสียฐานลูกค้าให้กับคู่แข่งขันที่มีเทคโนโลยีการผลิตที่สูงกว่าได้ ดังนั้น
กลุ่มบริษัทได้เตรียมความพร้อมเพื่อรองรับการเปลี่ยนแปลงทางเทคโนโลยีดังกล่าวอยู่ตลอดเวลา
ด้วยการลงทุนเพื่อพัฒนาผลิตภัณฑ์และกระบวนการผลิต
รวมทั้งขยายกำลังการผลิตเพื่อตอบสนองความต้องการของลูกค้ามาโดยตลอด
เพื่อปรับปรุงเทคโนโลยีการผลิตให้ก้าวหน้า
รวมถึงการให้ความสำคัญต่อกระบวนการตรวจสอบคุณภาพสินค้า
การส่งสินค้าตรงตามความต้องการของลูกค้า
และการให้ความช่วยเหลือแก่ลูกค้าในการผลิตผลิตภัณฑ์ใหม่
เพื่อรักษาสัมพันธภาพอันดีกับลูกค้าที่เป็นผู้ผลิตอุปกรณ์อิเล็กทรอนิกส์
ทำให้กลุ่มบริษัทสามารถรักษาฐานลูกค้ากลุ่มเดิมไว้ได้
และมีการปรับตัวตามเทคโนโลยีที่เปลี่ยนแปลงไปอยู่เสมอ
ซึ่งที่ผ่านมาบริษัทมีผลงานที่โดดเด่นและได้รับรางวัลผู้จัดจำหน่ายดีเด่น (Best Supplier)
ด้านมาตรฐานการผลิตจากบริษัท ไดกิ้น อินดัสตรีส์ ลิมิเต็ด ประเทศญี่ปุ่น บริษัท ไพโอเนียร์
แมนูแฟคทอริ่ง (ประเทศไทย) จำกัด บริษัทโตชิบา แคเรียร์ (ประเทศไทย) จำกัด บริษัท
เวสเทิร์น ดิจิตอล (ประเทศไทย) จำกัด
แสดงถึงมาตรฐานการผลิตที่ได้รับการยอมรับในระดับสากล

2. ความเสี่ยงจากธุรกิจอุปกรณ์และตู้ชุมสายโทรศัพท์ สัญญาณไฟจราจร กล้องวงจรปิด
และผลิตภัณฑ์ป้ายอิเล็กทรอนิกส์

1.  ความเสี่ยงด้านสภาพคล่องของการจำหน่ายผลิตภัณฑ์ให้กับหน่วยงานราชการ

ธุรกิจในเครือของบริษัทส่วนใหญ่ ทั้งการผลิตและจำหน่ายอุปกรณ์ตู้ชุมสายโทรศัพท์
การผลิตอุปกรณ์และระบบสัญญาณไฟจราจร กล้องวงจรปิด การผลิตและจำหน่ายป้ายอิเล็กทรอนิกส์
การผลิตมิเตอร์วัดไฟฟ้าระบบอิเล็กทรอนิกส์นั้น มีกลุ่มลูกค้าเป้าหมายหลักเป็นหน่วยงานราชการ
ซึ่งปกติจะมีกำหนดการชำระเงินที่ยาวนานกว่าภาคเอกชน
โดยเฉลี่ยแล้วลูกค้ากลุ่มนี้จะมีระยะเวลาเก็บหนี้ประมาณ 60 วัน ทั้งนี้
ขึ้นอยู่กับงบประมาณของแต่ละหน่วยงานด้วย
บริษัทคาดการณ์ว่าจะมีสัดส่วนรายได้ที่มาจากลูกค้าในกลุ่มดังกล่าวมากขึ้นจากงานประมูลและงานรับเหมา
ดังนั้น
บริษัทจึงต้องมีระบบการบริหารสภาพคล่องที่ดีเพื่อรองรับโครงการที่เน้นกลุ่มลูกค้าหน่วยงานรายการดังกล่าว

อย่างไรก็ตาม
บริษัทมีประสบการณ์และความเชี่ยวชาญในการรับงานโครงการราชการมานานนับตั้งแต่เริ่มกิจการ
ทั้งในธุรกิจผลิต
จำหน่ายอุปกรณ์และระบบสัญญาณไฟจราจรซึ่งทำสัญญากับกรุงเทพมหานครและหน่วยงานราชการ
โครงการติดตั้งอุปกรณ์ระบบชุมสายโทรศัพท์และโครงข่ายรองรับการให้บริการ Broadband
กับบมจ.ทีโอที
โครงการพัฒนาระบบและติดตั้งโปรแกรมสำเร็จรูประบบริหารทรัพยากรองค์กรกับการไฟฟ้านครหลวง
เป็นต้น
จึงมีความรู้และชำนาญในการบริหารสภาพคล่องสำหรับกลุ่มลูกค้าราชการและลูกค้าที่มีระยะเวลาการให้เครดิตยาว
โดยบริษัทมีเงินทุนหมุนเวียนจำนวนหนึ่งไว้เพื่อรองรับวงจรกระแสเงินสดที่ยาวขึ้นของกลุ่มลูกค้าดังกล่าวโดยเฉพาะ
และบริษัทยังมีวงเงินสินเชื่อสำรองจากธนาคารพาณิชย์ต่างๆ ที่เพียงพอ
ประกอบกับบริษัทยังมีความสามารถในการกู้ยืมเพิ่มเติมได้เพื่อรองรับการบริหารสภาพคล่องในระยะยาวได้อย่างมีประสิทธิภาพ

3. ความเสี่ยงจากธุรกิจจัดเก็บผลประโยชน์ด้านการโฆษณาบนป้ายจราจรอัจฉริยะ

1.  ความเสี่ยงจากการขาดรายได้หากไม่สามารถหาผลประโยชน์จากการโฆษณาบนพื้นที่ป้ายจราจรอัจฉริยะได้ตามเป้าหมาย

ตามข้อกำหนดในสัญญา กิจการร่วมค้า Genius
ได้สิทธิในการจัดเก็บผลประโยชน์จากการโฆษณาข้อความและรูปภาพบนพื้นที่ป้ายจราจรอัจฉริยะ
โดยสัญญามีอายุ 3 ปี ต่ออายุสัญญาได้ 2 ครั้ง รวมอายุโครงการหลังต่อสัญญาทั้งสิ้น 9 ปี
โดยกิจการร่วมค้าต้องชำระค่าธรรมเนียมในการใช้สิทธิบนป้ายโฆษณารายเดือนและค่าตอบแทนรายปี
ปีละประมาณ 5 ล้านบาทให้กับทางกรุงเทพมหานคร
ซึ่งหากกิจการร่วมค้าไม่สามารถหารายได้จากการโฆษณาบนพื้นที่ป้ายอัจฉริยะได้เพียงพอกับค่าใช้จ่าย
อาจส่งผลกระทบต่อผลการดำเนินงานของกิจการร่วมค้าได้
ซึ่งจากวิกฤตเศรษฐกิจและสถานการณ์ทางการเมืองที่เกิดขึ้นตั้งแต่ปี 2551 ที่ผ่านจนถึงปัจจุบัน
ยังคงส่งผลกระทบต่อภาคธุรกิจและอุตสาหกรรมต่างๆ
และกิจการร่วมค้าก็ได้รับผลกระทบจากวิกฤตการณ์ดังกล่าวด้วยเช่นกัน ในปี 2551
กิจการร่วมค้าได้พิจารณาบันทึกขาดทุนจากการด้อยค่าของสินทรัพย์เป็นจำนวน 11 ล้านบาท
อย่างไรก็ตาม กิจการร่วมค้ามีแนวทางแก้ไขปัญหาดังกล่าว โดยในระยะสั้น
กิจการร่วมค้าได้ทำสัญญาให้ใช้สิทธิโฆษณาบนป้ายอัจฉริยะกับบริษัทเอเจนซีโฆษณาแห่งหนึ่ง
และกำหนดผลตอบแทนเป็นจำนวนเงินขั้นต่ำเป็นรายเดือน
เพื่อลดความผันผวนของความไม่แน่นอนของรายได้ของกิจการร่วมค้า
ส่วนการแก้ไขปัญหาในระยะยาว กิจการร่วมค้ามุ่งมั่นที่จะคิดค้นและเสนอบริการรูปแบบใหม่เพิ่มเติม
รวมถึงการเพิ่มพันธมิตรทางการค้ากับบริษัทเอเจนซีโฆษณาต่างๆ เพื่อเพิ่มรายได้ในอนาคตอีกด้วย

2.  ความเสี่ยงจากการไม่ได้รับการต่อสัญญาจากกรุงเทพมหานครเมื่อหมดอายุสัญญาหรือการถูกยกเลิกสัญญา

หลังจากกิจการร่วมค้าส่งมอบป้ายอัจฉริยะให้เป็นทรัพย์สินของกรุงเทพมหานครแล้ว
จะต้องปฏิบัติตามเงื่อนไขและข้อตกลงตามที่กำหนดในสัญญา เช่น
การรับผิดชอบดูแลป้ายจราจรอัจฉริยะและอุปกรณ์ในศูนย์ควบคุมระหว่างอายุสัญญา
ซึ่งหากบริษัทไม่สามารถปฏิบัติตามเงื่อนไขและข้อตกลงดังกล่าวได้ครบถ้วน
อาจทำให้กรุงเทพมหานครไม่ต้องการต่ออายุสัญญา
ซึ่งจะส่งผลกระทบต่อรายได้หลักของกิจการร่วมค้าอย่างหลีกเลี่ยงไม่ได้ นอกจากนี้
เงินที่ลงทุนในส่วนโครงการป้ายจราจรอัจฉริยะดังกล่าวนั้น คิดเป็นมูลค่า 235 ล้านบาท
สำหรับอายุโครงการ 3 ปี และต่ออายุสัญญาอีก 2 ครั้ง รวมอายุโครงการหลังต่อสัญญาทั้งสิ้น 9 ปี
ซึ่งกิจการร่วมค้ามีนโยบายตัดจำหน่ายเงินลงทุนดังกล่าวปีละประมาณ 27 ล้านบาท ดังนั้น
หากกรุงเทพมหานครไม่ต่ออายุสัญญา
กิจการร่วมค้าจะต้องตัดจำหน่ายเงินลงทุนในส่วนที่เหลือของทั้งสัญญาทันทีในปีที่ไม่ได้รับการต่ออายุสัญญา
ซึ่งจะเป็นค่าใช้จ่ายจำนวนสูงมากและย่อมมีผลกระทบอย่างมีนัยสำคัญต่อผลการดำเนินงานของบริษัท

อย่างไรก็ตาม เพื่อป้องกันไม่ให้เกิดเหตุการณ์ดังกล่าวขึ้น
กิจการร่วมค้าจึงมีแผนดำเนินงานที่มีประสิทธิภาพสำหรับโครงการนี้
รวมทั้งมีแผนการดูแลบำรุงรักษาและจัดเตรียมอะไหล่สำรองให้เพียงพอตลอดเวลา ทั้งนี้
จากการดำเนินงานที่ผ่านมา
กิจการร่วมค้าสามารถปฏิบัติตามเงื่อนไขและข้อตกลงตามที่กำหนดในสัญญาได้อย่างครบถ้วน

4.  ความเสี่ยงจากธุรกิจพัฒนาและติดตั้งโปรแกรมสำเร็จรูป ระบบบริหารทรัพยากรองค์กร (ERP)
    ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)

ในปี 2548 บริษัทได้ลงนามเป็นกิจการค้าร่วม FORTH CONSORTIUM
ในสัญญารับจ้างพัฒนาและติดตั้งโปรแกรมสำเร็จรูประบบบริหารทรัพยากรองค์กร (ERP)
ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)
กับการไฟฟ้านครหลวง เป็นมูลค่าโครงการทั้งสิ้น 549 ล้านบาท
โดยบริษัทมีส่วนได้เสียในมูลค่าของโครงการประมาณ 379 ล้านบาท คิดเป็นร้อยละ 69
ของมูลค่าโครงการรวม แต่เพราะปัญหาที่เกิดขึ้นจากผู้ค้าร่วม
ทำให้การดำเนินงานพัฒนาระบบได้ล่วงเลยระยะเวลาที่ระบุในสัญญาออกไป
ซึ่งกำหนดระยะเวลาเดิมคือ ต้องเสร็จสิ้นภายในวันที่ 28 ตุลาคม 2550
และหากกิจการค้าร่วมไม่สามารถส่งมอบงานได้ตามกำหนดเวลา
จะก่อให้เกิดค่าใช้จ่ายเพิ่มเติมเป็นค่าปรับในอัตราร้อยละ 0.2 ของค่าจ้างทั้งหมด (ไม่ต่ำกว่าวันละ
100.00 บาท และค่าควบคุมงานวันละ 5,000 บาท นับจากวันที่ถัดจากวันครบกำหนดตามสัญญา)
ในเดือนสิงหาคม 2552
บริษัทได้รับหนังสือจากการไฟฟ้านครหลวงแจ้งผ่อนผันและขอให้เร่งรัดการดำเนินงานให้แล้วเสร็จตามแผนงานภายในวันที่
31 มีนาคม 2553 ทั้งนี้
การไฟฟ้านครหลวงสงวนสิทธิ์ในการเรียกเก็บค่าปรับและค่าควบคุมงานตลอดจนสิทธิอื่นๆ ตามสัญญา
ปัจจุบัน บริษัทได้ส่งมอบงานงวดสุดท้ายให้แก่การไฟฟ้านครหลวงแล้ว
และการไฟฟ้านครหลวงอยู่ระหว่างการตรวจรับงาน ผลกระทบที่เกิดขึ้นจากปัญหาที่ได้กล่าวมาข้างต้น
คือ บริษัทต้องรับภาระค่าใช้จ่ายในส่วนงานที่ผู้ร่วมค้า 2 ราย เป็นผู้รับผิดชอบอยู่เดิม
ในฐานะผู้บริหารหลักของโครงการ ทั้งนี้ เพื่อให้โครงการสามารถดำเนินการจนแล้วเสร็จ
ส่งผลทำให้ประมาณการค่าใช้จ่ายของโครงการสูงกว่าประมาณการรายได้ของโครงการ
และบริษัทจะต้องบันทึกสำรองผลขาดทุนที่คาดว่าจะเกิดขึ้นของโครงการทั้งจำนวนเมื่อทราบแน่ชัดว่าโครงการดังกล่าวจะประสบผลขาดทุน
ซึ่งเป็นไปตามมาตรฐานการบัญชี จนถึงสิ้นปี 2553
บริษัทได้บันทึกสำรองขาดทุนที่คาดว่าจะเกิดขึ้นของโครงการดังกล่าวเป็นจำนวน 624 ล้านบาท
(2553 จำนวน 116 ล้านบาท 2552 จำนวน 181 ล้านบาท 2551 จำนวน 317 ล้านบาท และ
2550 จำนวน 10 ล้านบาท) และในส่วนของค่าใช้จ่ายเพิ่มเติมจากโครงการที่เลยระยะเวลานั้น
บริษัทคาดว่าจะสามารถหารายได้ทดแทนจากการจำหน่าย License เพิ่มเติม
งานส่วนเพิ่มจากขอบเขตของสัญญาเดิม และ
ค่าบำรุงรักษาซอฟท์แวร์เพิ่มเติมหลังจากงานวางระบบเสร็จสิ้น
รวมถึงการเจรจาเรื่องค่าปรับที่อาจจะเกิดขึ้นในอนาคตได้

5. ความเสี่ยงจากธุรกิจให้บริการเติมเงินออนไลน์และเติมเงินมือถืออัตโนมัติ

5.1 การแข่งขันที่รุนแรงในตลาดเติมเงินมือถืออัตโนมัติ

จากแนวโน้มการเติบโตของตลาดตู้เติมเงินมือถืออัตโนมัติ
ทำให้ภาวะการแข่งขันรุนแรงมากโดยเฉพาะด้านกลไกราคาเพื่อช่วงชิงฐานลูกค้าระหว่างผู้ประกอบการแต่ละราย
อันเป็นปัจจัยเสี่ยงสำคัญต่อภาวะรายได้และสถานะทางการตลาดของผู้ประกอบการในตลาดตู้เติมเงินมือถืออัตโนมัติ
อย่างไรก็ดี บริษัท ฟอร์ท สมาร์ท เซอร์วิส จำกัด (FSS)
ได้ศึกษาสภาวะการแข่งขันในตลาดอย่างรอบคอบและเตรียมความพร้อมในการสร้างข้อได้เปรียบทางการแข่งขัน
โดยสร้างคุณภาพเครือข่ายการบริการที่แข็งแกร่งและครอบคลุมทั่วประเทศ
นำเสนอบริการที่หลากหลายและมีการพัฒนานวัตกรรมใหม่ของระบบเชื่อมต่อเครือข่ายกับผู้ให้บริการให้สามารถเชื่อมโยงได้อย่างมีประสิทธิภาพมากขึ้น
รวมทั้งมีการวางแผนการตลาดตามความต้องการของผู้ซื้อ (Customization)
สามารถจัดโปรโมชั่นแยกตามโซนที่ตั้งของตู้ที่จัดวาง
จึงสามารถเจาะกลุ่มลูกค้าแต่ละรายที่มีความต้องการหลากหลายได้ นอกจากนี้ FSS
ยังมีฐานลูกค้าเดิมรองรับจากการผลิตตู้เติมเงินให้กับผู้ประกอบการมานาน
ตลอดจนการร่วมมือกับบริษัทในเครือและพันธมิตรทางธุรกิจเพื่อหาช่องทางจัดจำหน่ายหลักจากตัวแทนจำหน่าย
(Dealer) ทั่วประเทศเพื่อกระจายสินค้าให้เข้าถึงลูกค้าในทุกกลุ่มเป้าหมายมากยิ่งขึ้น
และบริษัทยังมีบริการเพิ่มเติมอื่นที่หลากหลาย เช่น การขายโฆษณาผ่านตู้เติมเงิน
การให้บริการเติมบัตรออนไลน์ การให้บริการชำระค่าสาธารณูปโภคต่างๆ เป็นต้น นอกจากนี้
บริษัทได้มีการพัฒนาตู้เติมเงินให้สามารถทำธุรกรรมประเภทอื่นได้ อาทิเช่น ขายสินค้า
ซึ่งจะสร้างความแตกต่างจากผู้ให้บริการรายอื่น

6. ความเสี่ยงด้านสภาวะเศรษฐกิจและตลาดเงิน

6.1 ความเสี่ยงจากอัตราแลกเปลี่ยนเงินตราต่างประเทศ

บริษัทและบริษัทย่อยแห่งหนึ่ง (ES)
มีการนำเข้าวัตถุดิบประเภทชิ้นส่วนอิเล็กทรอนิกส์เพื่อใช้ในการผลิตและจำหน่าย
ซึ่งจะต้องจ่ายชำระเป็นสกุลเงินต่างประเทศ เช่น ดอลลาร์สหรัฐอเมริกา ดอลล่าร์ฮ่องกง และเยน
ในขณะที่รายได้จากการขายจะเป็นสกุลเงินบาท
ทำให้บริษัทมีความเสี่ยงจากการผันผวนของอัตราแลกเปลี่ยนในกรณีที่ค่าเงินสกุลต่างประเทศมีการเปลี่ยนแปลงเมื่อเทียบกับค่าเงินบาท
ดังนั้น บริษัทได้ดำเนินนโยบายอย่างรอบคอบ
โดยบริษัทได้ทำสัญญาซื้อขายเงินตราต่างประเทศล่วงหน้าและมีการติดตามสถานการณ์การเปลี่ยนแปลงของอัตราแลกเปลี่ยนอย่างใกล้ชิดและมีการติดตามสถานการณ์การเปลี่ยนแปลงของอัตราแลกเปลี่ยนอย่างใกล้ชิด
นอกจากนี้บริษัทยังสามารถปรับราคาขายกับลูกค้าตามอัตราแลกเปลี่ยนได้ ยอดคงเหลือ ณ วันที่ 31
ธันวาคม 2553
ของหนี้สินที่เป็นสกุลเงินตราต่างประเทศที่ไม่ได้มีการป้องกันความเสี่ยงจากอัตราแลกเปลี่ยนได้เปิดเผยไว้ในหมายเหตุประกอบงบการเงินข้อ
26.1

6.2 ความเสี่ยงจากการผันผวนของอัตราดอกเบี้ย

บริษัทและบริษัทย่อยมีความเสี่ยงจากอัตราดอกเบี้ยที่เกี่ยวเนื่องกับเงินกู้ยืม
ซึ่งจะส่งผลกระทบต่อความผันผวนของต้นทุนทางการเงินของบริษัทและบริษัทย่อย อย่างไรก็ตาม
เงินกู้ยืมของบริษัทและบริษัทย่อยส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากผันผวนของอัตราดอกเบี้ยของบริษัทและบริษัทย่อยจึงอยู่ในระดับต่ำ
และบริษัทตระหนักถึงสถานการณ์ของอัตราดอกเบี้ย ดังนั้น ถ้าเกิดสัญญาณของความผันผวน
บริษัทอาจจะใช้เครื่องมือป้องกันความเสี่ยงทางการเงินต่างๆ เพื่อจำกัดความเสี่ยงดังกล่าว
รายละเอียดของอัตราดอกเบี้ยเงินกู้ยืมได้เปิดเผยไว้ในหมายเหตุประกอบงบการเงินข้อ 15 และ
16

7. ความเสี่ยงด้านการบริหารและการจัดการ

7.1 ความเสี่ยงจากการพึ่งพิงผู้บริหาร

เนื่องจากนายพงษ์ชัย อมตานนท์ ซึ่งเป็นผู้ก่อตั้งบริษัท และดำรงตำแหน่งประธานกรรมการบริหาร
มีประสบการณ์ในธุรกิจมาเป็นเวลานาน เป็นผู้มีวิสัยทัศน์และมีหน้าที่โดยตรงในการกำหนดนโยบาย
ทิศทางและการตลาดของบริษัท ดังนั้น หากมีการเปลี่ยนแปลงของผู้บริหารดังกล่าว
อาจทำให้บริษัทประสบปัญหาในการดำเนินธุรกิจในอนาคต ดังนั้น
เพื่อเป็นการกระจายอำนาจการจัดการ
บริษัทจึงจัดโครงสร้างองค์กรให้มีการแต่งตั้งกรรมการผู้ทรงคุณวุฒิ
และมีประสบการณ์ในการบริหารและการดำเนินธุรกิจขึ้น
และให้ผู้บริหารในระดับรองนั้นได้มีส่วนร่วมในการตัดสินใจและกำหนดทิศทางของบริษัทมากขึ้น
กระจายอำนาจการบริหารไปในบริษัทย่อยและบริษัทร่วม
มีการกำหนดอำนาจหน้าที่ความรับผิดชอบในงานด้านต่างๆ อย่างชัดเจน
โดยนายพงษ์ชัยจะเป็นผู้กำหนดนโยบายหลักของบริษัทและบริษัทย่อยและบริหารงานในฝ่ายโรงงาน
และมีผู้บริหารแต่ละฝ่ายมีอำนาจตัดสินใจดำเนินการด้านต่างๆ ในส่วนรายละเอียด
เพื่อลดความเสี่ยงจากการพึ่งพิงผู้บริหาร

7.2 ความเสี่ยงจากการมีกลุ่มผู้ถือหุ้นรายใหญ่

ในปี 2553 ครอบครัวอมตานนท์
ยังคงมีสัดส่วนการถือหุ้นรวมกันสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมด
จึงทำให้กลุ่มผู้ถือหุ้นกลุ่มนี้สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอได้ อย่างไรก็ตาม ตั้งแต่ปี 2547
บริษัทได้มีการแต่งตั้งคณะกรรมการตรวจสอบเพื่อเข้าร่วมในการประชุมกรรมการเพื่อพิจารณาอนุมัติรายการต่างๆ
ก่อนนำเสนอต่อที่ประชุมผู้ถือหุ้นของบริษัท
ทั้งนี้เพื่อให้เกิดความมั่นใจต่อผู้ถือหุ้นว่าการบริหารงานภายในบริษัทจะเป็นไปอย่างโปร่งใส